 Proces-verbal al  şedinţei  extraordinare  a Consiliului Local Satu Mare din data de 24.08.2026

SEDIU: P-ŢA 25 OCTOMBRIE, Nr.1
web.www.primariasm.ro
Nr. 48890/24.08.2026
PROCES – VERBAL 
încheiat cu ocazia şedinţei extraordinare a Consiliului Local
al municipiului Satu Mare din data de 24.08.2026
Ședinţa extraordinară a Consiliului Local al municipiului Satu Mare a fost convocată pe data de 24.08.2026, ora 12:00 prin dispoziția primarului municipiului  Satu Mare nr. 352/19.08.2026 conform prevederilor art.133 alin. (2) lit. a), art.134 alin. (1) lit. a), alin. (3) lit. b) şi art. 135 alin.(4) şi alin. (5) din O.U.G. nr. 57/2019 privind Codul administrativ, cu modificările și completările ulterioare.
Convocarea consilierilor locali pentru ședința extraordinară s-a efectuat prin mijloace electronice, fiind astfel transmis pe e-mail în data de 19.08.2026   convocatorul nr. 47904/19.08.2026, prin care au fost invitați consilierii locali să participe la ședința extraordinară.
Publicitatea şedinţei s-a realizat prin publicarea proiectului ordinii de zi a ședinței extraordinare în data de 20.08.2026 în presa locală în limba română și limba maghiară  și  prin afișare pe  pagina web www.primariasm.ro a dispoziției primarului nr. 352/19.08.2026,  în limba română și în limba maghiară.
De asemenea s-a procedat la afişarea pe avizierul instituţiei a proiectului ordinii de zi, cuprins în procesul-verbal nr. 47906/19.08.2026.
Ședința consiliului local se desfășoară prin platformă on-line de videoconferință.

Proiectele  de hotărâri  înscrise pe ordinea de zi a şedinţei, au fost afişate pe site-ul instituției   în secţiunea Consiliul local – Proiecte de hotărâri.

Premergător ședinței extraordinare a Consiliului Local al municipiului Satu Mare din data de 24.08.2026 au fost convocate comisiile de specialitate ale consiliului local, pentru acordarea avizelor la proiectele de hotărâri  înscrise  pe ordinea de zi. Avizele comisiilor de specialitate au fost transmise pe e-mail tuturor consilierilor locali înaintea ședinței extraordinare, conform prevederilor art.136 alin.(7) din O.U.G. nr. 57/2019 privind Codul administrativ, cu modificările și completările ulterioare.

         Lucrările şedinţei extraordinare  a Consiliului Local al municipiului  Satu Mare din data de 24.08.2026 sunt conduse de către domnul consilier local Bob Lóránd-Péter, conform prevederilor H.C.L. Satu Mare nr. 164/30.07.2026 privind alegerea președintelui de ședință al Consiliului Local al municipiului Satu Mare, pentru luna august 2026. 
         În sala de ședințe a Primăriei municipiului Satu Mare sunt prezenți: dl președinte de ședință Bob Lóránd-Péter,  d-na  Racolța Mihaela-Maria - secretar general al municipiului Satu Mare, dl Marin Oprea consilier în cadrul Compartimentului Tehnologia Informației, d-na Husar Mariana - consilier în  cadrul Compartimentului Relații cu Consiliul Local. 
          Participă la ședința on-line  din partea executivului: dl primar Kereskényi Gábor, d-na Covaci Natalia -șef al Serviciului Coordonare Instituții Subordonate, Comunicare, Cultură și Sport, dl Mureșan Ștefan – director al C.S.M. Olimpia Satu Mare,  dl Muntean Ciprian – contabil șef la C.S.M Satu Mare.
 Dl președinte de ședință Bob Lóránd-Péter: Bună ziua! Domnule primar, stimate doamne, stimați domni consilieri, declar deschisă ședința extraordinară a Consiliului Local al municipiului Satu Mare convocată  pentru azi 24 august ora 14:00,  prin dispoziția primarului municipiului Satu Mare nr. 352/19.08.2026. Am să fac prezența consilierilor la ședință. Vă rog să confirmați prezența pe chat.

Barakonyi Gergő


 participă, este on-line,

Băbțan Raul-Gabriel

 participă, este on-line,

Bertici Ștefan


participă, este on-line,
Bob Lóránd-Péter


participă, este on-line,

Cernea Victor-Ioan

participă, este on-line,

Crăciun Ciprian -Dumitru
participă, este on-line,

Creț Diana-Maria                     
participă, este on-line,

György Ildikó-Adél                    participă, este on-line,

Mare Radu                                participă, este on-line,

Maurer Róbert-Csaba               participă, este on-line,
Murg Elena-Ioana                    participă, este on-line,
Piller Adrian-Raul

         participă, este on-line,

Német Szabolcs

         participă, este on-line,

Poti  Eduard-János                   participă, este on-line,

Ressler Ștefan

         participă este on-line

Steinbinder Ingrid                     participă, este on-line,
Suciu Mirela-Daniela               participă, este on-line,

Szejke Ottilia

        participă, este on-line,

Szilagyi  Edömér                      participă, este on-line,
Szőcs Péter Levente
        participă, este on-line,
Tămășan-Ilieș Cristina            participă, este on-line.
               Constat că la  şedinţa de azi participă on-line prin videoconferință un număr de 21 consilieri locali. Nu participă la  ședință doi consilieri locali:  dl consilier local Iancu Sorin-Vasile și dl consilier local Kiss Iosif.
Ședința este statutară, fiind îndeplinite prevederile art.137 din O.U.G. nr.57/2019 privind Codul administrativ, cu modificările și completările ulterioare. 
Dl președinte de ședință Bob Lóránd-Péter:  Pe ordinea de zi a ședinței de azi avem înscrise două proiecte de hotărâri.
Dl consilier local Cernea Victor: Domnule președinte înainte de a supune la vot ordinea de zi, eu aș avea o propunere de modificare, în sensul în care articolul nr. 10 din proiectul de hotărâre nr.1 să fie disjuns și să fie suplimentată ordinea de zi cu un nou proiect în care să votăm separat art. 10 din proiectul de hotărâre nr. 1. Aceasta este propunerea mea, vă rog să votăm propunerea mea și apoi ordinea de zi. Mulțumesc.
Dl consilier local Crăciun Ciprian: Domnule Cernea, puteți să ne spuneți încă o dată  ce anume doriți să introduceți pe ordinea de zi? 

D-na consilier local Murg Elena: Separarea articolului nr. 10 din proiectul de hotărâre privind rectificarea de buget, prin care se suplimentează cu suma de 1.500.000 lei bugetul C.S.M. Olimpia Satu Mare. Deci acest articol să fie separat de restul articolelor ce trebuie aprobate la punctul nr. 1.
Dl consilier local Cernea Victor: Doresc ca proiectul  să fie numarul  3 pe ordinea de zi și să includă doar acest articol. Iar proiectul nr.1 să conțină restul sumelor care se vor rectifica. 
D-na director economic Ursu Lucia: Bună ziua, vă rog să-mi permiteți să intervin. Trebuie să o întrebăm pe doamna secretar, dacă este permis să avem două proiecte de hotărâri de rectificare de buget în aceeași ședință. Ceea ce propuneți înseamnă rectificare de buget. 

Dl consilier local Cernea Victor: Da, vorbim de două  puncte subsecvente, prima dată votăm rectificarea bugetară fără articolul 10, doar restul sumelor și propun punctul nr. 3 pe ordinea de zi care să reprezinte rectificarea pentru C.S.M Olimpia Satu Mare. 

D-na director economic Ursu Lucia: Deci propuneți două proiecte de hotărâri de rectificare de buget. 
Dl consilier local Crăciun Ciprian: Domnule Cernea, vă reamintesc că au fost ședințele comisiilor unde a fost avizat un singur punct, ori ceea ce propuneți  dumneavoastră presupune să fie date din nou avize pentru acel punct nr. 3 pe care îl doriți separat. Dar poate ne lămurește doamna secretar general.
Dl consilier local Cernea Victor: Nu am propus modificarea sumei care să necesite o reavizare, pur și simplu suplimentarea ordinii de zi și disjungerea articolului nr. 10.
Dl consilier local Crăciun Ciprian: Domnule Cernea, proiectul nr. 1 se modifică și trebuie emis un aviz pentru el în forma finală, înainte de a ajunge în consiliu. Iar punctul nr. 3 pe care îl cereți separat necesită și el avize dacă este un punct  distinct pe ordinea de zi.
D-na secretar general Mihaela Racolța: Ordinea de zi se aprobă la propunerea celui care a convocat consiliul local, adică domnul primar. Ordinea de zi trebuie supusă votului așa cum este propusă.
Dl primar Kereskényi Gábor: Domnule președinte vă rog să-mi permiteți. Atât din punct de vedere juridic cât și din punct de vedere tehnic reprezintă o aberație propunerea domnului Cernea. Nu este regulamentar, nu se poate disjunge dintr-un proiect de rectificare a bugetului un punct separat pentru o parte integrantă a bugetului consolidat. Mulțumesc.
Dl consilier local Ressler Ștefan: Din punct de vedere tehnic o modificare a unui proiect de hotărâre care a fost inițiat de către o persoană, poate să fie modificat de acea persoană. Din punctul meu de vedere, domnul Cernea nu are competența materială de a solicita o modificare a ordinii de zi sau a unui proiect de hotărâre care a fost inițiat de către altcineva, nu de către domnul Cernea. Aici trebuie să analizăm în integralitate proiectul de hotărâre. Acel proiect de hotărâre vizează modificarea anumitor bugete. Faptul că nu doriți să votați articolul 10 nu cred că impune din punct de vedere tehnic o necesitate de disjungere, deoarece obiectul acelui proiect de hotărâre este același. Mulțumesc.
Dl președinte de ședință Bob Lóránd-Péter:   Supun la vot ordinea de zi a şedinţei extraordinare  de azi 24 august  2026. Vă rog să vă exprimați votul pe  chat. 
Cu 20 voturi pentru,  cu 1 vot împotrivă al d-lui Cernea Victor, din 21 consilieri care participă on-line prin videoconferință, se aprobă ordinea de zi  după cum urmează:
1.Proiect de hotărâre privind aprobarea rectificării bugetului local de venituri şi cheltuieli al municipiului Satu Mare, pe anul 2026
Inițiator proiect: primar Kereskényi Gábor

2.Proiect de hotărâre privind însușirea și aprobarea documentației cadastrale de alipire a unor terenuri situate în Satu Mare, P-ța Romană

Inițiator proiect: primar Kereskényi Gábor

Dl președinte de ședință  Bob Lóránd-Péter a fost informat de către doamna secretar general  cu privire la cvorumul și majoritatea necesară pentru adoptarea  hotărârilor înscrise pe ordinea de zi,  în conformitate cu prevederile art. 243 alin. (1) lit.l) din O.U.G. nr. 57/2019 privind Codul administrativ, cu modificările și completările ulterioare.

Dl președinte de ședință Bob Lóránd - Péter: Supun atenției dumneavoastră prevederile articolului 228 din O.U.G. nr. 57/2019 privind Codul administrativ, cu modificările și completările ulterioare, referitoare la regimul general aplicabil conflictului de interese pentru aleşii locali. Vă rog să precizați dacă există cazuri de conflict de interese conform prevederilor articolului menționat. 
Constat că nu avem cazuri, vom trece la dezbaterea ordinii de zi aprobată.

Pct.1 Proiect de hotărâre privind aprobarea rectificării bugetului local de venituri şi cheltuieli al municipiului Satu Mare, pe anul 2026
Inițiator proiect: primar Kereskényi Gábor
Majoritatea necesară pentru aprobarea acestui proiect de hotărâre, este conform,  art. 139  alin. (3) lit.a) din O.U.G. nr. 57/2019, majoritate absolută.

Comisia nr. I Studii, prognoze economico-sociale, buget, administrarea bunurilor: Acordă aviz favorabil proiectului de hotărâre, cu 1 abținere din partea d-nei Creț Diana.

Comisia nr. IV Sănătate, protecție socială , sport și tineret: Acordă aviz favorabil proiectului de hotărâre.

Comisia nr.VI Învățământ, activități științifice, cultură, culte: Acordă aviz favorabil proiectului de hotărâre, cu 2 abțineri a d-nei Creț Diana și a d-nei Murg Elena.

Dl președinte de ședință Bob Lóránd-Péter:  Dacă  sunt intervenții sau observații la acest proiect de hotărâre? 

D-na consilier local Murg Elena: Domnule președinte am o întrebare pentru domnul director Mureșan. Cum au fost repartizate sumele de bani alocate de la bugetul local între cele 6 secții active ale Clubului Sportiv Olimpia, adică: fotbal, handbal, șah, judo, scrimă și carate? Vreau să știu în concret cât a primit fiecare secție în parte? Cât a cheltuit clubul pentru echipa de fotbal? Cât a cheltuit pentru celelate discipline? Și cât a ajuns la copii și juniori? 
Dl Mureșan Ștefan -director al C.S.M Olimpia Satu Mare: Facem un calcul și până joi le primiți. 

D-na consilier local Murg Elena: E bine și până joi pentru că v-am întrebat și în ianuarie. Cât ați repartizat pentru fiecare secție în parte, deoarece  până azi nu avem un răspuns concret cu privire la acestă sumă. Este deja o practică a Clubului Sportiv Municipal faptul că de ficare dată formulați cereri pentru suplimentarea bugetului alocat. Ați avut aprobată o sumă de aproximativ 9.800.000 lei și până în momentul de față eu înțeleg din raportul de specialitate că ați cheltuit cei 9 milioane de lei  și doriți suplimentarea cu încă 1.500.000 lei, pentru ce anume în concret? Eu nu înțeleg cum repartizați aceste sume de bani și cât se cheltuie pentru fiecare secție în parte? Există niște neconcordanțe pe care nici  eu și nici alți consilieri locali nu le înțelegem și care trebuie lămurite. Nu înțeleg pe ce se cheltuie de exemplu cei 1.500.000 lei pe care doriți să-i primiți acum de la bugetul local? Pe ce anume îi veți cheltui domnule Mureșan? Din punctul meu de vedere ar trebui un raport financiar detaliat. Vă rog să faceți un raport financiar detaliat să înțelegem fiecare pe ce anume cheltuiți banii.
Dl Mureșan Ștefan - director  al C.S.M. Olimpia Satu Mare: Noi când am cerut bugetul pentru acest an, am cerut o sumă de 15 milioane de lei din care am primit 9 milioane. Noi am știut foarte bine că nu ne ajung acei 9 milioane de lei până la final de an. Nu înțeleg care este problema din acest punct de vedere. 
D-na consilier local Murg Elena: Vă rog să nu mă înțelegeți greșit, nici dumneavoastră nici alte persoane, eu nu sunt împotriva clubului sportiv, nu sunt împotriva sportului și nici nu votez împotriva unor măsuri care ar fi utile și sunt cuprinse în proiect, dar sunt împotriva transformării bugetului municipiului într-un sac fără fund pentru Clubul Sportiv Municipal. Eu doar asta văd. Este un club finanțat din bani publici care trebuie mai realist să-și planifice activitatea, să se încadreze în anumite credite aprobate și să-și justifice fiecare leu cheltuit. Din acest punct de vedere domnule Mureșan, eu am pretenția să faceți un raport financiar detaliat și să explicați în concret exact cum repartizați aceste sume de bani pe care le solicitați, concret pentru fiecare  secție în parte.  Mulțumesc.
Dl consilier local Piller Adrian: Am văzut și eu această rectificare bugetară de 1,5 milioane lei de azi. Din păcate peste tot se vorbește de tăieri de cheltuieli dar la noi cum avem ceva bani în plus repede acei bani merg la C.S. M Olimpia. Mie mi se pare că noi trăim într-o realitate bugetară paralelă. Nu am văzut nici o solicitare scrisă din partea conducerii CSM pentru acestă sumă iar întrebarea mea este simplă. Nu se putea folosi această sumă pentru alte proiecte mai prioritare? Mai mult, la ultimele ședințe am tot fost informați că va avea loc o evaluare a managementului la CSM, dar până la sfârșitul lunii iulie aceasta nu a mai venit. Cât mai trebuie să așteptăm pentru această evaluare?
Dl Mureșan Ștefan - director  al C.S.M. Olimpia Satu Mare: Repet ce am spus și doamnei Murg. Noi am solicitat 15 milioane lei pentru acest an din care am primit 9 milioane. Considerăm că nu mai este nevoie să depunem nici un act  ca să cerem alte sume. Vă reamintesc că anul trecut am avut în jur de 11 milioane de lei și am primit acum 9 milioane. Dacă vă interesează voi face o comparație între cluburile sportive municipale din zonă. Pot să vă spun că C.S.M. Alba Iulia are un buget de 17 milioane lei în Liga 3. Dacă dumneavoastră spuneți că suntem sac fără fund nu cred că vorbim de același lucru. 
Dl consilier local Piller Adrian: Dacă este să comparăm atunci pot să vă spun că Corvinul Hunedoara cu buget de două ori mai mic a intrat în Liga 1.
Dl primar Kereskényi Gábor: Domnule președinte, stimați consilieri, v-am spus de fiecare data când am alocat bani pentru clubul sportiv, să ne comparăm cu primării similare cum ar fi Alba Iulia sau chiar Zalău. Trebuie să vă contrazic domnule Piller, deoarece trebuie analizat mult mai bine acest aspect.  În ceea ce privește Corvinul Hunedoara pot să vă spun că jucătorii chiar și în Liga 3 au avut salarii duble sau triple față de C.S.M. Olimpia. Nu vrem să ne comparăm cu Oradea sau Timișoara unde sunt mult mai mulți bani cheltuiți la fotbal tot în Liga 2. Important este că avem fotbaliști care au evoluat la noi în sezonul trecut  și care au plecat la Alba Iulia în Liga 3 pentru salarii duble. Aceasta este situația. Nu vreau să ne lăudăm dar avem unul din cele mai bune centre de copii și junior din Il rog și eu pe domnul Mureșan să facă acel raport pe care l-a solicitat doamna consilier Murg, pentru că este important să vadă consilierii unde merg acei bani. Corvinul Hunedoara a intrat în Liga 2 cu un buget dublu față de C.S.M. Satu Mare. Dacă vorbim de realitatea bugetară paralelă vreau să vă spun că aceasta vine din alte părți și anume de unde se taie banii de investiții publice, vine de unde se taie bursele școlare, chiar și sociale, vin din partea unde se taie indemnizația de mame. Ar trebui ca privirea noastră să fie îndreptată către București  spre Palatul Victoria. Vă mulțumesc.
D-na consilier local Murg Elena: Domnule primar, am o întrebare pentru dumneavoastră. Cine este Ministrul Dezvoltării? Dacă alții taie banii trebuie să dăm bani într-o direcție, bani pe care am putea să-i folosim în altă parte? Eu vă înțeleg ce susțineți, că se taie bani de la mame, de la copii dar și noi putem la rândul nostru să gestionăm banii pe care îi avem mult mai bine. 
 Dl președinte de ședință Bob Lóránd-Péter : Supun la vot proiectul de hotărâre înscris la punctul nr. 1.Vă rog să vă exprimați votul pe chat. 
Cu 16 voturi pentru și 5  abțineri: d-na Creț Diana - Maria,  dl Cernea Victor- Ioan,  dl  Piller Adrian-Raul, Mare Radu și Murg Elena-Ioana,  din 21 consilieri locali care participă on-line prin videoconferință, se adoptă hotărârea.
Pct.2 Proiect de hotărâre privind însușirea și aprobarea documentației cadastrale de alipire a unor imobile-teren situate în Municipiul Satu Mare, Piața Romană

Inițiator proiect: primar Kereskényi Gábor
Majoritatea necesară pentru aprobarea acestui proiect de hotărâre, este conform,  art. 139  alin. (3) lit.g) din O.U.G. nr. 57/2019, majoritate absolută.

Comisia nr.II Organizare şi dezvoltare urbanistică, lucrări publice, protecţia mediului înconjurător, monumente istorice şi de arhitectură: Acordă aviz favorabil proiectului de hotărâre.

Comisia nr. V Juridică: Acordă aviz favorabil proiectului de hotărâre.

Dl președinte de ședință Bob Lóránd-Péter : Dacă  sunt intervenții sau observații la acest proiect de hotărâre? Dacă nu sunt, supun la vot proiectul de hotărâre. Vă rog să vă exprimați votul pe chat. 
Cu 21  voturi pentru, din 21 consilieri locali care participă on-line prin videoconferință, se adoptă hotărârea.

Dl președinte de ședință Bob Lóránd-Péter: Declar închise lucrările ședinței extraordinare a Consiliului Local  al municipiului Satu Mare de azi 24.08.2026.

Vă mulțumesc pentru prezență.

      Președinte de ședință,                                             Contrasemnează
       Bob Lóránd-Péter                                                Secretar general,

                                                                                    Mihaela Maria Racolța

Red/dact/4 exemplare

